吳熙老家風雲圖
作者：李彭
朝代：宋

paragraphs: 秦人屈鼎真畫師，胸蟠風雲人得知。
獨無佳句自潤色，未忍援毫時吐之。
酒澆塊磊遂倒槖，素練忽復翻淋漓。
宛如盛怒生囊口，飈至霆擊何由追。
墨雲霮䨴摧半岳，飛動殆莫窮端倪。
征人解装馬伏櫪，居人墐户雞亦棲。
虚堂高掛髪爲立，三伏凜凜無炎曦。
吳侯憐我慘不樂，卷去隨手俱清夷。
乃知非獨畫工妙，妄念起滅分毫釐。
想當在笥常洶洶，不與關河相蔽虧。
會當一雨被八表，何用袐藏深密爲。